《刘文蔚久苦目眚昨日乘凉来过共谈先天图义一》
宋代·家铉翁

心以静而虚，眼以动而应。
心如明月悬太空，眼如当户挂清镜。
月光不受微云干，镜光或为尘土暝。
学问之道贵澄源，源之既澄流自正。
但令心体常如月体明，寒风暑暄岂能为我病。
吾友平生读书眼，炯然不与事物竞。
外圜偶被轻埃薄，灵府不摇中自定。
杜门息交逾三旬，强本胜邪在一静。
昨日扶杖过我蜗角庐，共谈壁上先天内外图。
穷探羲孔象中意，不与异说论悬殊。
高谈亹亹竟日暮，晴光滟滟生清矑。
夜归不烦炬火照，入门索观细字书。
晨兴宿雾尽扫却，银海烂烂可以贯碧虚。
神耶天耶孰能诘，心耶眼耶万变同一枢。
里人共传先生有良剂，争持病目求我涤懵眯。
先生无药亦无方，请将心来为君洗。

作者简介：家铉翁（约1213～1297）号则堂，眉州（今四川省眉山市东坡区）人。家铉翁身长七尺，状貌奇伟，威严儒雅。以荫补官，累官知常州，迁浙东提点刑狱，入为大理少卿。宋亡，守志不仕。元成宗即位（1294），放还，赐号处士，时年八十二，后数年以寿终。《宋史》有传。有《则堂集》六卷，《彊（强）村丛书》辑为《则堂诗馀》一卷。词存三首收于《全宋词》中。